5 vrae aan Lanie van Reenen | Netwerk24
Deur Suzaan Potgieter 10 Februarie 2018 05:00
Die Avela Foundation gaan einde April die strawwe tog na Everest se basiskamp aanpak om geld vir kinders met brandwonde in te samel. Suzaan Potgieter het Lanie van Reenen, een van die lede, uitgevra oor die tog.
Wanneer en waarom het julle besluit om die Avela Foundation te stig?
Die Avela Foundation is in 2016 gestig deur Cami Palomo. As vrywilliger het sy betrokke geraak by die Rooi Kruis-hospitaal en baie onder die indruk gekom van die verreikende gevolge van brandwonde op kinders wat die trauma oorleef het net om dikwels, weens hul verminking, verwerping en bespotting te moet verduur.
Sy het besluit om hul “stem” te word en Avela gestig.
Die geld gaan gebruik word vir die oordoen van die brandwondesaal by die Kimberley-hospitaal en om die U-Matter-program te ontwikkel, wat sielkundige hulp sal bied aan pasiënte wat herstel van brandwonde.
Hoe berei julle voor vir die tog na Everest?
Daar is vyf van ons van Kaapstad en ons oefen Vrydag­oggende baie vroeg saam deur Leeukop te klim. Maar dan het ons ook elkeen ons eie oefenprogram wat insluit gym-sessies, fietsry (ek doen my 17de Kaapstad-fietstoer dié jaar), en baie stap en trappe klim.
Ons ontmoet die res van die groep in Katmandoe. Hulle kom van Amerika en El Salvador.
Wat wil julle deur middel van die tog bereik?
Enersyds is dit vir elkeen van ons ’n persoonlike uitdaging, iets waarop ons nóú al moet fokus – fisiek en psigies – ter voorbereiding.
En dan ook te weet dat die geld wat ons insamel werklik vir kinders met brandwonde reuseverskille kan maak.
Om terug te gee is die grootste geskenk wat jy vir jouself en ander kan gee.
Wat was vir julle tot dusver die grootste uitdaging (voor die tog)?
Cami sê dat een van haar uitdagings was om mense bymekaar te maak om die tog mee te maak.
En natuurlik is dit vir elkeen in die groep ’n groot uitdaging om die teikenbedrag van R70 000 in te samel – jy moet nogal knaend wees! Ons móét ook goed voorberei wees – fisiek en psigies.
Hoe verrykend is die werk wat julle met kinders doen en hoe reageer die kinders wat julle help?
Om Cami se woorde te gebruik: Die kinders (wat brandwonde opgedoen het) is mal daaroor wanneer vrywilligers kom en met hulle speel, en vir die kort tydjie wat ons by hulle is, vergeet hulle van hul pyn. Dit is ook lekker om daar te wees en hul ma’s of versorgers ’n blaaskans te gee.
Meer oor: Everest | Omgewing | Buite | Liefdadigheid
5 Vrae aan Jonathan Roxmouth
5 vrae aan Moskou du Toit
5 vrae aan Milan